“ส้มโอ” หน้าถ้ำ ประชาชนชื่นชอบ รสชาติความอร่อย ราคาไม่ตก
ส้มโอหน้าถ้ำ ได้ขึ้นชื่อว่าเป็นส้มโอที่มีรสชาติอร่อย ได้รับความนิยมจากชาวยะลาและพื้นที่ใกล้เคียงมาอย่างต่อเนื่อง เมื่อถึงฤดูให้ผลผลิต ผู้ที่ชื่นชอบก็จะไปแวะหาซื้อส้มโอ ถึงที่สวนในหมู่ 1 บ้านหน้าถ้ำ ตำบลหน้าถ้ำ อำเภอเมือง จังหวัดยะลา หรือริมถนน ซึ่งชาวบ้านที่มีผลผลิตจะนำออกมาวางขายที่หน้าบ้าน            ส่วนผลผลิต ก็จะมีทั้งพันธุ์เก่าดั้งเดิมทับทิมสยาม ที่ขึ้นชื่อ หอมอร่อย มีรสชาติหวาน  เปรี้ยว รับประทานแล้วชุ่มคอ เนื้อสีชมพูอ่อน ปัตตาเวีย รสชาติหอมหวานอร่อย อมเปรี้ยวนิดๆ  รวมถึงพันธุ์พวงชมพู พันธุ์ใหม่ที่ให้ลูกดก ราคาขายก็จะมีตั้งแต่ลูกเล็ก 20 บาท ไปจนถึงลูกใหญ่ 70 บาท ใครที่ชอบพันธุ์ไหนก็สามารถเลือกรับประทานได้            นายพนม หนูแดง ชาวสวนส้มโอหน้าถ้ำ บอกว่า ช่วงนี้เป็นช่วงปลายของฤดูผลไม้แล้ว ปีนี้ผลไม้เยอะอยู่ในรุ่นเดียวกัน มังคุดก็ออก กระท้อนห่อก็ออก ลองกองก็ออก ส้มก็เยอะ ผลไม้ราคาดี แต่จำหน่ายออกไม่ได้ จากสภาพปัญหาหลายอย่าง เช่นโควิด ส่วนส้มโอ มีคุณสมบัติดีอยู่อย่างเก็บได้นาน เดือนกว่าก็เก็บได้ไม่เสีย ตลาดก็ยังต้องการเหมือนเดิม พอจะขายได้ในราคาเดิมที่รักษาอยู่ ไม่ได้ราคาตกอย่างผลไม้อื่นๆ            สำหรับส้มโอเฉลี่ยจะให้ผลผลิตปีละ เกือบ 2 รุ่น เก็บผลผลิตได้ครั้งละหมื่นสองหมื่น รวมกับผลไม้อย่างอื่น ส่วนตลาด ก็จะมีผู้มาจับจอง มารับที่บ้านด้วยเขาเคยชิมรสชาติ ประทับใจ มาสั่งซื้อที่บ้านเป็นส่วนใหญ่ ที่ผ่านมา ถ้าพูดถึงชนบทบ้านเราจะไม่กระทบเรื่องโควิดเท่าไหร่ แต่การส่งภายนอกพื้นที่มีปัญหา ส่งไปไม่ได้ไปไปรษณีย์ ขนส่งยาก นอกพื้นที่ ใช้บริการเขามารับซื้อที่สวน            นายพนม ยังให้ความเห็นว่าต่อไปว่า สินค้าการเกษตรบ้านเราน่าจะแปรรูปให้ได้ ส้มโอ กระท้อน ละมุด ต่างๆ ถ้าภาครัฐจัดการสนับสนุนทำให้สินค้าเกษตรมีความยาวนาน ส่งขายได้ไกล ยืดอายุคุณภาพให้ดี  เข้ามาให้ถึงใจกลางของเกษตรกรก็จะช่วยเหลือพี่น้องเกษตรกรได้เป็นอย่างดี